Beste kameraad Magashule: Ace kry trekpas…Die ANC het Maandag ‘n skorsingsbrief aan Ace Magashule, sekretaris-generaal van die party, gestuur. (Foto: Twitter) Ace Magashule, beleërde sekretaris-generaal van die ANC, is Maandag ingelig oor sy skorsing uit die regerende party. Die brief aan Magashule – wat deur Jessie Duarte, adjunk-sekretaris-generaal van die ANC onderteken is – lui dat hy vanaf 3 Mei tydelik geskors word, hangende die finale uitslag van die strafsaak teen hom. Die saak teen Magashule en sy medebeskuldigdes word in Augustus in die hooggeregshof hervat. Magashule is vroeër op borgtog van R200 000 vrygelaat. Hy staan tereg op verskeie aanklagte, waaronder bedrog en korrupsie, wat verband hou met die ondersoek na die miljoene rande wat betaal is vir ŉ ondersoek na asbesdakke in die Vrystaat. Tydens sy skorsing word Magashule verbied om enige van sy pligte as sekretaris-generaal uit te voer. Hy mag nie die ANC in die openbaar of op enige ander platform verteenwoordig nie, hy mag nie openbare uitsprake maak wat verband hou met die organisasie nie, en hy mag ook nie deelneem in die mobilisering van ANC-strukture, enige ander organisasie of individue nie. Dít sluit in enige uitlatings “oor jou opsy staan en kwessies wat daarmee verband hou”. Magashule word met volle voordele geskors. “In die tyd dat jy, as voltydse ampsdraer van die organisasie, tydelik geskors is, is jy geregtig op die vergoeding en ander voordele in ooreenstemming met jou diensvoorwaardes.” Die brief lui voorts dat Magashule die kantoor van die sekretaris-generaal maandeliks op die hoogte van die vordering met sy saak moet hou. Die skorsingsbesluit sal elke ses maande hersien word, of op versoek van Magashule. Die ANC se Nasionale Uitvoerende Komitee (NUK) het vroeër besluit dat enige ANC-lid wat van korrupsie of enige ander ernstige misdaad aangekla word, binne 30 dae opsy moet staan. Indien dit nie gedoen word nie, kan die ANC die betrokke lid skors indien dit in belang van die party beskou word. Die party se Nasionale Werkkomitee (NWK) het dié besluit die afgelope naweek opnuut bekragtig en onderneem dat skorsingsbriewe aan die geraakte lede gestuur gaan word. Luidens berigte word altesame 30 van die party se lede deur dieselfde beslissing geraak. Magashule se 30 dae-spertyd om vrywillig opsy te staan het die naweek verstryk. Die NUK, die ANC se hoogste besluitnemingsliggaam, vergader weer hierdie naweek.